
Om boken

Andre juledag, 2020. Carl Mørck sitter i håndjern i baksetet av en politibil på vei mot Vestre Fengsel. Den 15 år gamle boltpistolsaken har kommet tilbake og tatt en grusom hevn over den erfarne etterforskeren: Anklager om narkotikasmugling og drap er i ferd med å ødelegge hele hans karriere – og liv.

Kollegaene i Københavns politi vender ham ryggen. Carls liv ligger i hendene på innsatte voldsmenn, svindlere og korrupte fengselsbetjenter. Hvem av dem vil innkassere milliondusøren som er satt på hodet hans? Og hvem har utlyst den?

Mens Carl Mørck kjemper i blinde mot den ukjente bakmannens håndlangere, må Rose, Assad og Gordon trosse en direkte ordre fra øverste hold og for søke å nøste opp i boltpistolsakens lange, innviklede tråder – som strekker seg helt tilbake til Avdeling Qs begynnelse.

I den etterlengtede finalen for Avdeling Q er verden snudd på hodet. De gode trer fram som onde, de onde som gode, og ofrene som de sterkeste av dem alle.

Til Louie, vår skjønne energibunt.


PROLOG I

2005

«Har de satt den dritten på nå igjen?» Anker rev opp bildøren og strakte neven inn over frontruten. «Den er jo umulig å få øye på helt nede i hjørnet.»

«La meg gjette,» brummet Hardy i baksetet. Han så på klistremerket som Anker satt og viftet med.

«Ok, en ny variant,» fortsatte han. «‘Politigårdens tre Musketerer’. Kollegene på Gården begynner virkelig å bli oppfinnsomme.»

«De er bare misunnelige fordi vi tre jobber så godt sammen, Hardy,» sa Carl fra førersetet. «Men se der nå.» Han pekte over gaten «Se de to typene som står inne i huket. Han til venstre, er ikke det knivstikkeren vi leter etter?»

Hardy lente seg fram mellom de to i forsetet. «Nei, det er broren hans. Men da har vi ham sikkert her om et øyeblikk.»

«Hvis vi er de tre musketerer, så er faen ikke jeg Aramis, den hellige jævelen, selv om jeg er den minste av oss tre,» kom det tørt fra Anker.

Carl virret med hodet. «Hvorfor ikke, tøffen? Aramis var da visst også litt av en sjarmør.»

«Nei, sjarmøren var han høye som drakk,» kom det fra Hardy. «Så det må være meg.»

De begynte å klukke i forsetet. ‘Damene og Hardy’, det var et kapittel for seg.

«Kutt ut, gutter. Tror dere ikke jeg kjenner meg selv,» stønnet Hardy. «Kvinnfolk, jeg blir gal av det.»

«Har du egentlig noe å klage over?» spurte Anker. «Minna er jo bare til å spise opp.»

Carl så nedover gaten og lot som ingenting Det var ikke første gang Anker tok ordene ut av munnen på ham.

«Joda, det er hun, og hun vet det også.»

Nå hørtes det rop fra det motsatte fortauet, og Anker rullet vinduet en anelse ned. «Jeg er drittlei av at Minna flørter med alt og alle, dere to inkludert.»

Anker snudde seg mot ham. «Pøh, Hardy, din fjott. Dere har det jo helt fint. Det er noe annet med meg og Elisabeth. Jeg tenker i hvert fall at jeg vil trenge å låne en sofa av en god venn snart.»

«Du er alltid velkommen hjemme hos meg, Anker, du vet det?» spurte Carl.

«Eller hos oss,» la Hardy til.

Anker vinket mot baksetet og klemte Carl rundt skulderen. «Takk, venner, der det er hjerterom og så videre!»

«Jeg tror fyren er på vei,» kom det fra Hardy.

«Det der er jo dama hans. Men du har kanskje aldri sett en kvinne med buksene på,» flirte Anker.

«Men si meg, Carl,» fortsatte Anker. «Hvor lenge har du og Vigga egentlig vært separert nå? Skal dere ikke skilles snart?»

Carl kvalte en latter. Vigga var virkelig det mest mystiske vesen han hadde vært borti. Ingen mann med fornuften i behold kunne påstå at Vigga var en match for livet. Men å slippe henne sånn helt og holdent var det jo heller ingen hast med.

«Du venter kanskje på fritt leide, Anker?» sa Carl. «Eller har du nye prosjekter på gang?»

Anker smilte skjevt. «Alltid! Jeg har truffet en, og hun er faen meg vill så det holder. Full av overraskelser. Du kjenner kanskje typen?»

Carl nikket. Overraskelser var også Viggas spesialitet.

Anker knep igjen det ene øyet. «Hun her kan i hvert fall komme med tilbud som en mann ikke kan avslå. Jeg må passe meg, ellers tar hun livet av meg en vakker dag.»

Hardy ristet på hodet av ham og åpnet døren. Et eller annet hadde fanget oppmerksomheten hans.

Ok, tenkte Carl. Det siste var en ny opplysning, men sånn var det hver gang de tre var på vakt sammen. Forskjellen på dem og tre tenåringer med bul i buksene var bare alderen. Ingen av de andre teamene på Gården hadde så mye gøy sammen, det var i hvert fall sikkert.

«Hun låter farlig og høyinteressant. Så hvem er dette, Anker?» spurte Carl.

Kameraten ble fjern i blikket, som om han allerede befant seg i Paradis farlig nær det forbudte tre.

Så satte han opp dette smilet som senket guarden på de fleste kvinner. «Det vet du jo, Carl!»

I det samme fløy en djevel i Hardy.

«Kom igjen, gutter, nå har vi ham!» ropte han i fullt firsprang over veibanen.


PROLOG II

Lørdag 26/12 2020

«Tør du gjenta det du sa der, Eddie? Tør du det, din dott?»

Eddie Jansen senket blikket for ikke å provosere mannen, men likevel unngikk han ikke slaget.

«Vi hadde en klar avtale, ikke sant? Så hva med å holde den?» sa han, mens pipetonen bare vokste i Eddies øre.

Eddie nikket forsiktig. Han håpet virkelig at det dekket over desperasjonen han følte, det siste han ville var å legge seg ut med dem som styrte det hele, representert ved denne mannen med et blått og et brunt øye som satt rett overfor ham.

Han skulle oppfylle avtalen med dem, sa mannen, som om Eddie ikke visste det. Sakens kjerne var jo at det ble han pokka nødt til, om ikke alt skulle gå totalt ad undas.

Den forpulte avtalen!

I årevis hadde han vært blendet av bestikkelsenes omfang, og det var ikke så rart. For lønna han hevet som etterforsker i Rotterdams politi var som en dråpe i havet mot hva disse maktfulle mennene hadde tilbudt ham for hans tjenester og opplysninger. Så Eddie hadde slått til, og som forventet ble det lettjente penger, som han straks omsatte i et litt mer behagelig liv, gaver til sin elskede og etter hvert også til datteren deres, investeringer i sommerhuset og avdrag på båtene og bilene. Fra da av var det brått slutt på bekymringer om økonomi og tanketunge netter.

Og like forbannet kom dagen med regnskapets time. Selvfølgelig gjorde den det.

I flere omganger hadde han nølt foran denne oppgaven, som mannen på den andre siden av bordet nå krevde å få oppfylt. For sammenlignet med alt annet skilte den seg ut med en helt hårreisende brutalitet og kompromissløshet. Og selv om han gud hjelpe hadde vært skjødesløs og svidd av mye penger, hadde han da holdt seg flytende hele tiden, og oppdragsgivernes krav hadde snarere blitt mindre med årene. Så hva hadde han hatt å frykte?

Eddie prøvde å holde de dirrende hendene i ro. Var problemet rett og slett at han var blitt for feig til å gjøre det han ble satt til? Men det holdt jo ikke, det kunne koste ham alt.

Han trakk pusten dypt og nærmest hvisket med nedslått blikk. «Vi … nei, om igjen. Jeg lover at jeg skal få has på ham. Det blir helt etter avtalen, jeg garanterer.»

Da han løftet blikket, så han rett inn i omrisset av en pistolmunning som i neste sekund ble presset mot pannen hans.

Den store mannen holdt pistolen fast og fortrakk ikke en mine, men stemmen var iskald. «Du har hatt ordren liggende i tretten år, og så var du ikke parat da sakene våre dukket opp i en koffert på loftet til mannen. Og nå forteller du, som om det var ingenting, at mannen er arrestert og sitter i varetekt hos dansk politi. Fatter du ikke hvor helvetes alvorlig det er for oss alle sammen hvis fyren plutselig begynner å plapre?»

«Jo, men …» Klikkelyden da avtrekkeren ble presset til bunns fikk Eddies kropp til å skvette høyt.

Mannen lo. «Fælt sjokk, Eddie, hæ? Som når en dødsdømt kineser som står på kne i rekka og venter på nakkeskuddet, spretter til værs idet sidemannen stuper. Ja, det er ikke hyggelig å tenke på, Eddie, men du kan fort ende opp som en av dem, så alvorlig er det faktisk. For du kan ta deg faen på at hvis vi ender opp i denne situasjonen en gang til, så kommer det til å være skudd i kammeret, ok? Så ta nå for helvete og vis oss hva du kan. Det er helt uaktuelt for oss å gamble med hva Carl Mørck vet, og hva han kan finne på.»

Eddie så ut gjennom vinduet og nedover det mørklagte Schiedam og Louis Raemaekersstraat, hvor trafikklyset ved høyhuset akkurat skiftet til grønt. Om få minutter ville Femke, kona hans, stå her oppe i leiligheten sammen med det lille trollet deres, etter å ha vært hos sin gamle kollega Siri hele dagen. Hun ville smile til gjesten hans, og etterpå ville Femke spørre hvem denne mannen som kom så sent, var. Men den delen av livet hans skulle hun ingen måte involveres i.

«Selvfølgelig! Jeg skjønner.» Han nikket og skjøv forsiktig pistolløpet vekk fra ansiktet. «Jeg kontakter danskene allerede i kveld.»


KAPITTEL 1

Lørdag–søndag 26–27/12 2020

CARL

Tilstanden Carl befant seg i i dette øyeblikket, føltes som den gangen disen av uskyld ubønnhørlig lettet fra barneårene. Den gangen han for første gang, litt for plutselig, kunne se allting litt for klart og kjenne svien av løgnen. Eller da en ydmykelse brente seg fast på kinnet etter en ufortjent lusing.

Carl rekapitulerte alle disse følelsene i det sekundet hans mest verdsatte kollega, drapssjef Marcus Jacobsen, presset håndjernene på plass rundt håndleddene hans, hardere enn strengt tatt nødvendig.  Og enda hardere da de dro ham vekk fra Mona og skjøv ham inn i den ventende patruljebilen mens hun gestikulerte oppe fra trappen at han ikke sto alene i dette.

En mager trøst.

Og bedre ble det ikke da betjenten i forsetet ga beskjed til sjåføren om at han ikke skulle kjøre til Politigården, men direkte til Vestre Fængsel.

«Hei, nei, hva gjør dere? Dette er feil. Hvorfor kjører dere meg ikke til sikringsavdelingen på Politigården?» spurte han og fikk ikke svar. Han hørte bare mumling fra forsetet, og at Marcus Jacobsens navn ble nevnt flere ganger.

Carl bøyde seg forsiktig fram mot forsetene så håndjernene bakpå ryggen ikke skulle stanse blodomløpet. Det sto nå helt klart at selv om han hadde jobbet som et svin på Politigården og hadde oppklart vanskelige og nærmest umulige saker, så ville han fra dette øyeblikk ikke kunne regne med noen som helst slags oppbakking fra kollegene sine.

Hva hadde han egentlig regnet med?

Hvor mange ganger hadde han ikke selv eskortert en arrestant til denne trøstesløse mastodonten av et fengsel? Og hvor mange ganger hadde ikke en gråtkvalt stakkar forsøkt å forsvare seg med alt mulig og umulig fra baksetet. Uskyld, anger, familien overlatt til seg selv og så videre. Og vel å merke: alltid forgjeves. Enhver arrestant måtte bare finne seg i forsmedelsen og ydmykelsen fram til det rettslige avhøret. Han hadde jo heller aldri eskortert disse kriminelle for å agere sjelesørger. På det tidspunktet i prosessen var man skyldig inntil det motsatte var bevist.

Og mens tjenestebilen denne andre juledag 2020 beveget seg gjennom iskalde og mørke gater hvor girlandere og julehjerter ikke hadde noen funksjon lenger, prøvde Carl å forestille seg hvilket forsvar han selv kunne komme opp med i denne situasjonen.

Hva er det i det hele tatt jeg skal forsvare meg mot? tenkte han. Han var blitt pågrepet akkurat idet de hadde løst saken om Sisle Park og befridd Gordon. Men hva hadde han gjort seg skyldig i siden det hadde kommet til dette? Motviljen mot å gå løs på rekken av mord som var begått med boltpistol? Naiviteten når det gjaldt kollegaen Anker Høyers forskjellige aktiviteter? Mistanken hans om at Anker selv misbrukte ulovlige stoffer? Dumsnillheten ved å oppbevare kofferten hans uten å stille spørsmål om innholdet? Sløvheten ved å ha den liggende på loftet alle disse årene uten å skjenke den en tanke? En koffert som viste seg å være proppfull av harde stoffer og en anselig mengde kontanter i forskjellig valuta. Herregud, hvis han bare hadde brutt den opp før andre kom til, så kunne han ha levert den inn selv. Det var jo nærmest en dødssynd å lulle seg inn i en forestilling om at ingen ville kunne mistenke ham, den trofaste etterforsker, for å kunne gjøre noe kriminelt. Han visste rett og slett ikke hva forsvaret hans kunne være, bare at kollegene i bilen ikke ville være interessert i å høre på uskyldserklæringer eller jammer over at familien ble overlatt til seg selv, hva skulle de med det? De ville bare høre om fortvilelse, tilståelser og anger, men det fikk de ikke. Så Carl holdt kjeft da de kjørte inn gjennom fengselsporten og eskorterte ham videre til en vinterblek og trett fengselsbetjent i mottaket.

Papiret som en av politibetjentene avleverte ble studert nøye gjennom matte briller, og fengselsbetjenten løftet blikket og konstaterte tørt at det ikke var bedt om isolasjonscelle, noe som åpenbart forundret ham, siden det nå dreide seg om en høyt profilert politimann.

Carl stusset også. Ikke isolasjonscelle, hva pratet mannen om?

«Ærlig talt, hør her,» sa han. «Temmelig mange her inne har meg å takke for at de sitter der de sitter. Så derfor …»

«Du kan få det jeg har,» avbrøt fengselsbetjenten.

Det lovet ikke godt, og det gjorde det heller ikke at Carls kolleger gikk uten å nikke farvel, og han selv ble ført videre og bedt om å kle av seg.

Den visne fengselsbetjenten som sto for visitasjonen så på Carl med samme type forakt som Marcus Jacobsen hadde gjort da han leste opp den arrestertes rettigheter for ham.

«Men jøss, du verden! Selveste Carl Mørck, du verden,» gjentok mannen og kastet klærne hans i en haug. «Nå er det nok en og annen bortover i gangene som får seg en god latter. Jeg tror ikke du finner en eneste innsatt i anstalten her som ville vært i dine sko,» fortsatte han og kastet noen plagg i armene på ham.

Selv om Carl hadde forutsett det, virket ordene på ham, og sterkere enn godt var. Han hadde kanskje regnet med at en eller annen eventyrlig port ville åpne seg mot en løsning. Men hvor i helsike ble den av?

Og da han ble ført videre gjennom velkjente, smale, fargeløse ganger og inn gjennom avskallete gittervegger til selve østfløyens mektige virvar av trapper, gelendre, sikkerhetsnett og et utall celledører bort til celle nummer 437, forsvant det siste beskyttende panserlaget rundt ham, og Carl begynte å svette. Her visste han for alvor at hvis det eksisterte en naiv rest av rettferdighetsfølelse i ham, så ville den forsvinne om et øyeblikk når den tunge døren svingte igjen bak ham med et ugjenkallelig brak.

Carl lot blikket vandre rundt i den store, golde fengselsfløyen med de kalde lampene, før han ble ført inn i cellen og nøkkelen dreide rundt på den andre siden av døren. Selvfølgelig hadde han sett et utall fengselsceller gjennom årene, men aldri før hadde en svart, smal madrass som den foran ham, vært hans seng. Der skulle han prøve å finne hvile uten Mona ved sin side. Der ville han ikke bli vekket neste morgen av datterens ukontrollerte kravling over ham, og der ville han ikke våkne med et håp om at den gryende dagen ville ha noe godt i vente for ham.

Carl så på den skamferte, grå oppslagstavlen over sengen og leste hva en tidligere innsatt hadde skrevet med kulepenn og etter hvert halvt utviskede bokstaver.

Deprimerende budskap fra ende til annen, ingen små lys i mørket.

Han hadde nettopp falt i en slags søvn etter å ha ligget det meste av natten og forsøkt å analysere seg fram til hva som ville skje og måtte gjøres, da det ble hamret på døren og en grov mannsstemme ropte at de visste faen så godt hvem han var, og at de skulle få tatt rotta på ham. Så forsvant stemmen, åpenbart godt hjulpet av et par voktere som fikk geleidet den aggressive mannen dit han hørte hjemme.

Men ordene var ugjenkallelig sagt:

Vi skal ta rotta på deg, snutjævel!

Carl reiste seg på albuene og trakk pusten dypt. Sjikanen var i gang, og virkeligheten her inne var satt i relieff. ‘Tatt rotta på’ betydde å bli drept. ‘Snutjævel’ at han også fortjente det. Så fra nå av var det rett og slett livsfarlig å være ham. Han svelget uvilkårlig ved tanken på hvor ofte det hadde gått ille med politifolk som var blitt fengslet. Nå håpet han å få oppnevnt en forsvarer som kunne berge ham ut av skuddlinjen. Enten ved en løslatelse etter det rettslige avhøret, eller ved å bli satt på en sikkerhetscelle, som han som fengslet politimann måtte ha krav på.

I tillegg måtte han på en eller annen måte se å få snakket med Rose, Assad, og kanskje også Gordon, hvis stakkaren ikke var altfor sterkt medtatt etter de voldsomme opplevelsene i juledagene, hvor han hadde vært nær ved å bli henrettet av seriemorderen Sisle Park, etter å ha sittet innesperret i flere dager. De tre måtte jobbe iherdig med saken hans og finne ut hva som var status i boltpistolsaken, siden tingene plutselig hadde akselerert så voldsomt. Og ikke minst var det avgjørende at Mona, i egenskap av å være psykolog på Politigården, fikk rett til å besøke ham utover det som var normalt for nære pårørende.

Fundamentet for sakskomplekset de ville henge anklagen mot ham på, lå femten år tilbake i tid. Hovedvitnet, som også var den hovedanklagede i saken, nemlig hans gamle kollega Anker Høyer, var jo avgått ved døden ute på Amager i 2007, og ved samme anledning var også deres andre kollega, Hardy Henningsen, blitt invalidisert gjennom et skudd i ryggen. Så hvem kunne vitne, andre enn den tredje involverte i skuddepisoden, altså han selv? Kunne Hardy? Ville han? Var han i det hele tatt på Carls side?

Carl sank tilbake på den tynne madrassen og kjente vekten av avmakt. En drittsak, det var det det var, og alt pekte tilbake på hans en gang så gode venn og kollega Anker Høyer. Hadde det ikke vært for ham, hadde han ikke ligget her, det var han sikker på. Anker var den typen politimann som ikke så seg selv i den samme rollen som Carl og Hardy for resten av livet, det hadde de skjønt allerede den gangen. Han hadde ambisjoner, og for Anker kom alltid Anker og Ankers behov først. Derfor kastet kona ham ut, derfor lette han alltid etter muligheter som kunne få ham høyere opp på den sosiale rangstigen. For Anker var det ensbetydende med å komme til penger, store penger. Hvorfor hadde ikke Carl innsett at det kunne bli problematisk? Men at Anker skulle være korrupt og medskyldig i narkohandel og det som verre var, det hadde han aldri trodd. Og heller ikke at det skulle ende med Ankers død der i rønna ute på Amager. Og nå lå han her, mistenkt for å være Ankers medsammensvorne. For å være ærlig husket han fint lite av det som skjedde den gangen.

Aldri hadde han ønsket mer inderlig at hans gamle venn Hardy kunne ha sittet med ham nå, så de sammen kunne ha nøstet opp og forsøkt å komme til bunns i hva som skjedde den gangen i 2007 i den såkalte boltpistolsaken. Carl sukket igjen, for han visste jo at dette var ren ønsketenkning. Den lammede Hardy var på en flere måneder lang, alternativ og sikkert nytteløs rehabilitering i Sveits. Hvordan skulle han kunne komme på banen?

De nærmeste timene tømte han hukommelsesfragmentene utover og forsøkte å pusle dem sammen. Når han så dem linet opp på den måten, slo det ham hvilken idiot han hadde vært. Han hadde hatt Ankers tjuvgods gjemt vekk i en koffert på loftet. Han og Hardy hadde latt seg lokke ut på Amager og ignorert uregelmessighetene i Ankers adferd. Han hadde unnlatt å bore i hendelsene i etterkant. Bilmekanikerne som ble drept i Sorø med en boltpistol, akkurat slik det skjedde med onkelen deres Georg Madsen, den gamle mannen ute på Amager. Unnlatt å interessere seg tilstrekkelig for hva disse ofrene som hadde fått kraniet gjennomboret av spiker, egentlig hadde gjort, siden de hadde endt livet på en så forsmedelig måte.

Carl fikserte på et punkt i taket og holdt blikket fast mens han linet opp unnskyldningene sine. Først og fremst at Ankers død og Hardys invalidisering slo ham mer eller mindre ut og resulterte i to etterfølgende sammenbrudd og et galopperende posttraumatisk stressyndrom, som han selvfølgelig ikke ville vedkjenne seg. Dernest en forbannet godtroenhet, som egentlig ikke lignet ham.

Søndag morgen ble Carl kjørt mot sentrum og satt inn i byrettens celle klokken 08.30 etter en elendig natt. Og så bare femten minutter før retten ble satt, ble han geleidet opp til et sidelokale, der hans ukjente forsvarer ventet.

Carl sukket da han så mannen. Et kort øyekast på den lurvete, grønne lodenfrakken og det ubarberte ansiktet var nok til å forstå at derfra kunne ikke Carl vente seg rare hjelpen. En av disse oppnevnte forsvarsadvokatene som tilsynelatende hadde gitt opp en gloriøs karriere som stjerneforsvarer à la dem som dårlige tv-serier forledet jusstudentene til å tro ventet dem etter universitetet. Men hva kunne man forlange? Utvalget av ledige og toppmotiverte advokater var nok ikke veldig stort en tredje juledag og attpåtil en søndag.

«Er min kone blitt orientert om at jeg skal i rettslig avhør som den første i dag?» spurte han.

Advokaten trakk på skuldrene. «Jeg vet faktisk ikke, det virker nærmest som om det akkurat er blitt bestemt.» Han strøk seg over det glinsende håret. «Adam Bang er navnet,» sa han og grep Carls hånd. «Jeg har mine to minste på tre og fem hos meg denne helgen, så jeg måtte først presse søsteren min til å komme og passe dem. Så beklager framtoningen.» Han prøvde å rette litt på den skjeve slipsknuten.  «Jeg rakk faktisk ikke å dusje engang.»

Forsonende, han måtte innrømme det.

I salen hvor det rettslige avhøret fant sted, konstaterte Carl ved første blikk at ingen av hans pårørende eller venner fra Avdeling Q var til stede. Derimot var det flust med journalister fra Københavns middagsaviser, foruten politifolkene som hadde vært til stede da han ble pågrepet, og blant dem trolig også tjenestemennene fra DUP, Den uavhengige politiklagemyndighet, som skulle stå for den videre etterforskningen, siden det ble ansett at Carl, slik tilfellet var med Anker Høyer, hadde begått disse ulovlighetene i tjenestetiden. Carl speidet etter mulige vennligsinnede ansikter på de svarte tilhørerstolene, men fant bare ett, og det tilhørte Bente Hansen. Hun fanget blikket hans og nikket kort til ham med et forsiktig smil, men Carl så brydd ned i bordet. Tenk at hun var der for ham, det var virkelig rørende. Kanskje han skulle fortelle Rose at fra henne kunne nok Q-laget regne med en hjelpende hånd.

«Hva faen er det egentlig som skjer?» hvisket han til forsvareren. «Hva gjør journalistene her? De blodhundene har bare å pelle seg ut herfra, og det i en viss fart. Vet du hvordan de har fått kjennskap til at jeg er pågrepet?»

Carl snudde seg rundt mot Marcus Jacobsen, som satt bak ham på den forreste tilhørerrekken. «Er dette ditt verk, Marcus?» spurte han og nikket mot journalistene som allerede hamret i vei på tastaturene.

Drapssjefen ristet på hodet. «Nei, det er nok jungeltrommene, dessverre. Informasjonen synes å stamme fra Vestre Fængsel, så det er selvfølgelig bare å beklage.» Han kunne ikke engang tvinge seg til å se ham i øynene eller si navnet hans. Det var kaldt som bølgende issørpe i lokalet. Aldri hadde Carl sett skuffelse lyse så kraftig.

Men Carl slapp ham ikke. «Jaha! Og hvorfor i helvete lot dere meg ikke sitte på Politigården i natt, så kunne dette sirkuset vært unngått?»

Drapssjefen snudde seg mot Sniff, alias Leif Lassen, sjefen for narkoavdelingen, som satt ved siden av ham og hvisket noe i øret hans.

«Polititorvets Arrest er bare for utlendinger for tiden, derfor,» sa han kort da de endelig fikk øyekontakt.

Det var andre gangen på et døgn at Carl kunne ha klappet til ham.

Så kom anklageren inn og satte seg, og han hadde i hvert fall rukket morgendusjen, for han duftet som en frisk bris fra Magasin du Nords parfymeavdeling, der han fosset inn i lokalet.

Dommeren som kom inn og tok plass på podiet mens alle i salen reiste seg, var i likhet med både forsvarer og anklager, fullstendig ukjent for Carl.

Fra nå av gikk det fort. Anklageren var tørr som grus på en sommerdag og jappet utav seg framstillingsrapporten, som om det var danmarksmesterskapet i rap. Carl rakk bare å skumme igjennom det som sto om varetektsfengsling på den store veggplansjen til høyre i salen før rapporten om selve arrestasjonen var overstått. Forsvareren hans reiste seg langsomt og gjorde seg så myndig som overhodet mulig i den krøllete frakken, og forlangte dobbelt lukkede dører. Dommeren satt litt og så på ham og deretter på Carl, før han ristet på hodet som om de hadde forlangt champagne og en skål med kaviar, men nedla likevel navneforbud, noe som betydde at journalistene måtte forlate lokalet. Selvfølgelig under høylytte protester fra de sultne reporterne. Hva var meningen med å kreve navneforbud når navnet allerede florerte på byen, og hva skulle det være godt for å hive dem ut? Var det ikke i siktedes egen interesse at noen dekket saken redelig og objektivt?

Men det hjalp ikke. Av hensyn til denne høyt profilerte politimannens sikkerhet måtte det være sånn.

Carl nikket anerkjennende opp mot dommeren, hvorpå anklageren fikk ordet og med klar stemme listet opp punkter som fikk Carl til å sperre øynene opp. Siktelsen mot ham lød på drap eller medvirkning til drap, korrupsjon, tyveri og handel med narkotika, og Carl forsto ingenting, selv om hver enkelt av siktelsene var ledsaget av en begrunnelse. Han snudde seg og så på drapssjefen, som tok det hele inn med et kaldt blikk.

Carl ristet på hodet og bøyde seg mot forsvareren. «Det er løgn fra ende til annen, alt sammen er grovt fordreid,» hvisket han, men forsvareren vinket ham av med en håndbevegelse for å kunne konsentrere seg om ordlyden.

«Min klient erklærer seg ikke skyldig på alle anklagepunkter,» sa forsvareren etterpå uten å ha konferert med Carl. Så langt var de to altså på bølgelengde. Selvfølgelig var han ikke skyldig. Han klappet forsvareren forsiktig på skulderen, så drapssjefen bak ham tydelig kunne se det, og så ble han varetektsfengslet for fire uker.

Mørket la seg over ham. Bare halvparten av de nevnte anklagepunktene kunne resultere i minst fem års fengsel, og hvis siktelsene ikke ble motbevist, ville varetektsfengslingen bli forlenget flere ganger.

Han kikket opp på plansjen på veggen igjen, hvor det framgikk at flere punkter under rettspleielovens paragraf 762 kunne komme til anvendelse med disse siktelsene.

Carl satt i saksa.


KAPITTEL 2

Søndag 27/12 2020

EDDIE JANSEN

«Jo, han ble sendt rett tilbake til fengselet etter det rettslige avhøret, og akkurat nå sitter han på et besøksrom sammen med advokaten. Så vidt jeg skjønner, har politiet allerede avhørt ham ganske kort.»

«Fy faen, dette er ikke bra, Eddie. Ble han satt på isolasjonscelle?» spurte mannen med de umake øynene i røret.

«Nei.» Eddie smilte for seg selv. «Etter hva jeg hørte av vår mann på stedet, blir han satt inn igjen på celle 437 etter avhøret og konsultasjonen med advokaten, men jeg regner med at han blir satt på isolasjon ganske snart, kanskje allerede fra i ettermiddag.»

«Hvem har informert deg?»

«En av vokterne vi har hatt på lønningslista noen år. Mannen er gull verdt og er på jobb i dag.»

«Vi hadde tenkt oss at dusøren for drapet på politimannen skal være 100 000 euro. Er du enig?»

«Ja!»

«Så hva er planen?»

«Det kommer til å skje når lunsjtralla er klar. Vokteren vår har gjort avtale med en fange, en enkelt utrustet kar som ikke har noe å tape, men som får penger til å forsørge familien på denne måten.»

Eddie snudde seg mot de av kollegene på politistasjonen i Rotterdam som hadde søndagsvakt, og som satt spredt rundt i lokalet, bøyd over rapportene sine. Det var fortsatt noe julepynt på veggene, men julestemningen var over, de kriminelle tok som vanlig ingen hensyn til søn- og helligdager. Det var mer enn nok å gjøre.

Nå hadde Eddie jobbet med internasjonale informanter i narkomiljøet i tjue år og pratet engelsk med dem, og ingen blandet seg i det. Hver betjent hadde sine kontakter, på den måten var de best mulig beskyttet. Eddie hadde lett spill med sine alternative gjøremål.

«Hvordan har denne utvalgte drapsmannen tenkt å gjøre det?» spurte mannen i røret.

«Et knivstikk rett i hjertet!» Eddie nikket selvtilfreds. Om et par timer kunne han kontakte bakmennene igjen og melde at nå var også dette hullet i den gamle drittsaken tettet igjen.

Han la på, låste opp skrivebordskapet sitt og dro ut en skuff med hengemapper. Filen med saken var arkivert under tallet 2003. I den mappen var det stikkord helt fram til i dag, sytten år senere. Massevis av datoer hvor folk var blitt ekspedert til den evige hvile, datoer hvor narkotransporter var blitt forstyrret, og selvfølgelig datoene hvor Eddie var blitt bedt om å reagere.

For en utenforstående ville dette være kryptert kaudervelsk, men for Eddie var disse notatene en sikkerhet for at hvis tingene gikk skikkelig på dunken, så kunne han til enhver tid agere kronvitne for ordensmakten og skaffe seg avtaler som kanskje kunne redde, om ikke anseelsen og jobben hans, så i hvert fall livet.

Eddie hadde havnet i sin personlige hengemyr i 2003, da sommerhuset deres i Bergen aan Zeee gikk under hammeren på tvangsauksjon, og Femke hadde vært utrøstelig.  Hun hadde arvet et temmelig nedslitt og forgjeldet, men også elsket hus av foreldrene. Nå lå de an til å miste det.

Eddie hadde sittet i banken og tryglet om å få utsettelse med avdragene for ikke å risikere å miste huset for en brøkdel av hva de mente det var verdt. Men forgjeves. Det var ikke mange budgivere til stede ved auksjonen, men mannen som vant budrunden dukket tilfeldigvis opp nede i hallen idet Eddie skulle forlate banken, og han var ikke en type som Eddie gjerne så overta sommerstedet deres. Han snakket nederlandsk, men var ingen typisk nederlender, kanskje hadde han røtter i De nederlandske Antiller.

Kort etter forsvant mannen ut av lokalet og lot Eddie stå igjen med en følelse av skam og tomhet.

Desto større var sjokket da han fem minutter senere ble stoppet ute på gaten med en neve på skulderen, og mannen som nettopp hadde overtatt huset, sto og smilte til ham.

«Det er et flott hus, Eddie,» sa han litt for kameratslig, mens han fjernet solbrillene og åpenbarte to forskjelligfargede øyne. Et brunt og et blått. «Det er ikke mange sånne med nydelig utsikt over klittene, dere må ha elsket det huset.»

Slik kan salt gnis inn i åpne sår uten at man kan tillate seg å reagere hatefullt.

Eddie nikket og forsøkte å finne ut hvilket øye han skulle fokusere på. Det kalde blå eller det varme brune?

«Ja, du har helt rett. Det er en stor sorg for oss å miste det.»

«Hmmm! Hvem sier at dere skal miste det, Eddie?» Den solbrente mannen kom nærmere. «Det finnes da for faen en løsning på alt.»

Eddie var forvirret. Hva mente fyren?

«Det kan jeg ikke tenke meg. Vi hadde ikke råd til å betale avdragene lenger, sånn er det bare. Både kona og jeg jobber i det offentlige, og da er det ikke bare å trylle fram de pengene.»

«Det er det vel også en løsning på, skulle jeg tro? Hva om vi satte oss på kaffebaren her, så kan vi prate litt om det?»

Til å begynne med hadde ikke mannen spesielle ønsker om motytelser, han ville bare ha opplysninger. Og da Eddie gjennom jobben i politiet hadde mange muligheter og fullmakter, kostet det ham ikke annet enn et ulovlig journalsøk her og der. Det var først da de tilbød ham å slå en strek over kjøpesummen for sommerhuset og samtidig innfri hele lånet, at tingene ble for fristende og alt strammet seg til. Med et besøk hos en notarius publicus fikk Eddie overdratt et selskap i Sveits for et par hundre gylden, og plutselig eide han og Femke ikke bare sommerhuset, men også et par hundre tusen sveitserfranc, som sto i selskapets bank til fri avbenyttelse.

Eddie valgte å ikke innvie Femke i hva som krevdes til gjengjeld, men påsto at han hadde vunnet i lotto, noe som fikk henne til å springe rundt og hoie av glede med hendene i været.

Fra da av ble kravene mer omfattende og farlige.

Nå mente Eddie, uten navns nevnelse, å ha en idé om hvem bakmennene kunne være. Mest trolig en miks av velstående forretningsfolk med forskjellige bakgrunner i Surinam og Curacao, og at han ikke uten videre kunne unnlate å yte dem visse tjenester, til det hadde han allerede tråkket for langt ut i sumpen av tvilsomme handlinger. Bakmennenes organisasjon hadde lenge vært i det nederlandske politiets søkelys, men hvordan den egentlig hang sammen hadde ikke kollegene hans klart å avdekke, bare at handel med narkotika og kanskje også drap inngikk i aktivitetene.

Eddie vred seg i tjoret og prøvde å forklare via mellommannen at han ikke kunne medvirke direkte til disse skruppelløse menneskenes kriminelle handlinger. Men plutselig var beholdningen i den sveitsiske banken tredoblet, og et arkitektkontors lekre plantegninger for en utvidelse av sommerhuset dumpet ned i postkassen hans. Først da forsto han at han satt i klisteret for godt og måtte følge spillets regler. Det innebar at han etter et par år ble organisasjonens viktigste kilde og informasjonskanal, og på den måten holdt dem orientert om politiets løpende etterforskninger, så de til enhver tid kunne omrokere eller skifte ut narkokurerene sine.

Med tiden ble det også Eddie som sørget for pengeoverføringer med tjenestebilen sin. Og senere, da lastene og pengene ble for store, fikk han anskaffet en åtteseters SUV luksusmodell til formålet, noe som for øvrig også passet den voksende familien ganske godt.

Da den første likvideringen kom ham for øre, protesterte han vilt, noe som bare førte til at løkken rundt halsen hans ble strammet enda et hakk.

«Hvis du hopper av nå, gjør vi deg ansvarlig, Eddie. Tro meg, vi har ting på deg som kan brukes som fellende bevis i en rettssak, og da er livet ditt slutt.»

Og på den måten ble Eddie, tross alle protester, medvitende om rekken av drap med boltpistol som banden hadde bestilt.


KAPITTEL 3

Søndag 27/12 2020

MALTHE

På skolen kalte de ham Medister. Og faktum var jo at fettet la seg symmetrisk rundt kroppen på ham og kamuflerte muskelbuntene som hadde bygd seg opp rundt overkroppen. Han var et hode høyere enn skolekameratene og blek som en pudding, noe som fikk mange til å snu seg på gaten og hviske i krokene. Men Malthe var en enkel og godmodig sjel, som kom fra et kjærlig husmannshjem med en yngre bror og søster og et par overbeskyttende foreldre, som aldri fikk seg til å innvie ham i hvor onde andre mennesker faktisk kunne være.

Så Malthe fant seg stille og rolig i både dette økenavnet og noen andre, som Sylta, Fleskepølsa og Brødet, helt til en dag en gutt høyere oppe i klassene som likte å mobbe de mindre, utvidet rekken av økenavn med Fiskepudding og Dassbøtta. Malthe smilte litt og nikket, det var kanskje ikke det verste han hadde hørt. Men da gutten, som var tre–fire år eldre, ikke smilte tilbake, men spyttet på skjorta til Malthe og skjøv ham hardt i brystet, var det et eller annet som kortsluttet i ham.

Klassekameratene prøvde å advare ham om at fyren drev med kampsport og hadde svart belte, men Malthe samlet alt han hadde av krefter i ett slag som traff den store gutten så hardt i ansiktet at halsvirvelen knakk. Gutten med det svarte beltet kom aldri til å reise seg igjen.

Derfra var Malthes videre vei gjennom livet staket ut gjennom døgninstitusjoner og senere ungdomsfengsler og fengsler. En forutsigbar historie om stadig økende råskap, dårlige valg og en endeløs rekke av overgrep og gjensidig voldsutøvelse.

Først da Malthe fylte tjuefem og allerede hadde sittet i Vestre Fængsel et par år for enda en episode som hadde endt med grov vold, visste han innerst inne at det nok aldri ville bli annerledes. Malthe avfant seg med situasjonen og var i det store og hele en grei og vennlig fange, som en dag ble utnevnt til gangmann i fløya. Her hadde han som en av oppgavene sine å sørge for at måltidene ble gjort klar på en tralle og kjørt ut til de andre innsatte. På dagtid sto celledøren hans ulåst så han kunne utføre de andre pliktene sine, som rengjøring og diverse småjobber, og Malthe var egentlig godt fornøyd med å sitte i østfløya, hvor mottakelsen av nye varetektsfanger fant sted.

Da faren hans døde av kreft etter et kort og dramatisk forløp, ble det en æressak for ham å sende hvert øre av den surt opptjente lønna som gangmann til moren og de to mindre søsknene hjemme. Da også lillebroren ble alvorlig syk for noen måneder siden, og det offentlige drøyde med å legge ham inn til akuttbehandling på grunn av de store kostnadene og koronapandemien, fryktet Malthe at lillebroren kom til å dø hvis de ikke sendte ham til Tyskland og betalte det en privatklinikk forlangte.

Det var en fengselsbetjent han kjente godt, som kom med tilbudet den morgenen.

«Vi kan hjelpe deg sånn at lillebroren din blir behandlet i Tyskland, Malthe. Du må bare gjøre oss en tjeneste først.»

«Er det sant?» Malthe var helt over seg over å ha sånn flaks. «Hva skal jeg gjøre?»

«Du skal drepe fangen på nummer 437. Han kommer hit litt senere i dag,» sa han. «Og så tjener du fem hundre tusen kroner til familien.»

Først var Malthe sjokkert, men så begynte han å tenke. Drap på en medfange ville gi maks femten år i tillegg til de tidligere dommene, men med god oppførsel kunne han fortsatt være ute før han rundet femti, til en bror som fortsatt var i live. Hva var det å nøle etter?

Siden det var han som fylte mattralla, var det en smal sak å skaffe seg et stikkvåpen som kunne drepe. Og som han pleide, fylte Malthe tralla med kjøttpølse, remulade, tomater, kyllingsalat, brød og smør og plastbestikk, hvorav en av gaflene var spisset til i den ene enden som en syl.

Når denne fangen ble ført ned, ville han tilby ham lunsjen, og i samme sekund som han nærmet seg tralla, ville Malthe jage sylen skrått innunder brystbeinet og opp i hjertet på ham. Han hadde hørt at hvis et slikt drap skulle lykkes, måtte sylen stikkes helt til bunns, og hvis fangen var svær og feit rundt livet, måtte han banke hardt på enden av sylen med knyttneven etterpå. Egentlig hørtes det ganske greit ut.

Nå falt det seg bare slik at fangen i celle 437 ikke rakk å komme ned før mattralla var kjørt bort, så Malthe sto bare ute på gangen og ventet.

«Hva står du her og henger etter?» spurte østfløyens inntil nå høyest profilerte fange, William Bastian. Det var ikke første gang i Malthes tid at de to hadde støtt på hverandre. Det var denne mannen de kalte Kaninpikken, fordi spesialiteten hans var å innlede forhold til velstående kvinner, for så å droppe dem når kassa deres var tom. Men Kaninpikken kunne mer enn som så, hvis det var tilløp til bruduljer innenfor murene, kunne man være sikker på at han hadde en finger med i spillet. William Bastian trakk i trådene, og det gjorde han så lenge han var innsatt der, slik han sikkert hadde gjort også i de andre fengslene han hadde vært innom gjennom årene.

«Nei, jeg står bare her og venter, hva gjør du her?» svarte Malthe.

«Det skal ikke du bry deg med, man har visse privilegier. Så hva er det du venter på?»

«På han som skal inn her,» sa han og pekte på celle 437.

«Jaså, så du er på godfot med snuten, hva tror du at du skal få ut av det?»

«Snuten?» Malthe ristet på hodet. «Hvorfor sier du det?»

«Hvorfor? Fordi mannen på celle 437 er Carl Mørck. Er du helt blåst, ditt naut?»

Malthe ante ikke hva han snakket om.

«Så det er du tydeligvis. Men han er altså en politimann som de fleste her inne gjerne skulle sett ekspedert til helvete.»

Malthe holdt pusten et øyeblikk. Enda godt han fortalte dette siste, da var jo alt i orden.

«Altså, når du sier det, så …, ja, så er det nettopp derfor jeg venter på ham også.» Malthe smilte til ham. Den opplysningen kunne det vel ikke gjøre noe å komme med.

Hva som skjedde med Kaninpikken i neste øyeblikk, kunne ikke Malthe helt få tak på, alle rynkene i ansiktet hans strammet seg, som om sola sto rett i fjeset på ham.

«Hva har mannen gjort, vet du det?» spurte Malthe.

«Vil du stikke ham med den der?» Kaninpikken pekte på den knyttede hånden hans, som hang ned langs siden.

Malthe så ned på hånden, var den virkelig så lett å få øye på?

«Hva får du for det?» spurte Kaninpikken.

«Det tror jeg ikke jeg har lov å fortelle?»

«Å nei? Hvem skal jeg spørre, da?»

Malthe kikket bortover gangen. Fengselsbetjenten hans holdt seg tydeligvis unna.

«Ahhahh. Sikkert en av vokterne? Da er det Joensen, Peter Brølape, ikke sant?»

Hvordan kunne han vite det?

Kaninpikken nikket da Malthe nølte. «Du får en million for det, ikke sant?»

Malthe ristet på hodet. «Nei, nei, langt fra så mye.»

«Hvor mye da?»

«Bare cirka halvparten, tror jeg.»

Han lo. «Og Brølapa, da, den smartingen, hvor mye tror du drypper på ham? Men hør nå, Malthe, jeg vil ha halvparten av det du får. Tohundre og femti tusen kroner til meg, ellers advarer jeg han snuten på nummer 437.»

Malthe ristet på hodet, hvorfor skulle han gi Kaninpikken noe som helst? Det var jo han de hadde bestilt. Han som skulle gjøre drittarbeidet.

«Nei, William, det går ikke. Jeg må ha alt sammen, ellers blir det ikke nok. Jeg trenger pengene til broren min, for han er veldig syk.»

Kaninpikken vred langsomt på hodet og kikket opp mot etasjen over, hvor noen fanger sto og hang over rekkverket. Flere av dem nikket, de hadde visst hørt alt sammen.

«Hør nå, Malthe, jeg prater med Brølapa og forklarer ham at vi skal ha en million, og da kan det godt hende du kan få, skal vi si firehundre tusen kroner. Hva tror du om det?»

Malthe tenkte. Fire hundretusen var vel cirka hva klinikken i Tyskland skulle ha. «Men går det, da?» sa han. «Du kan vel ikke presse Brølapa til det hvis han ikke vil?»

Kaninpikken så opp mot etasjen over igjen, hvor noen innsatte ventet på å bli låst inn. De lo.

«Malthe, han har jo driti på draget bare ved å gi deg oppgaven, ikke sant?»

Det kom et tilrop ovenfra, og Malthe rynket brynene.

«Han vil jo ikke gå på snørra,» fortsatte Kaninpikken. «Vi gir ham bare noen timer til å forhandle med dem som ønsker politimannen drept. Brølapa kan gjerne få femti tusen av min andel også for bryet, og dere der oppe kan også få en slant, det skal ikke stå på det.»

Han stoppet tilløpet til jubel med en håndbevegelse og snudde hodet mot døren i enden av den lange korridoren og lyttet.

«Nå kommer de. Hva blir det til, Malthe? Skal jeg avsløre deg med en gang, eller skal vi snakke med Brølapa, og så gir du meg minimum halvparten?» Han avbrøt Malthe før han rakk å svare. «Og bare én ting. Du kødder ikke med meg, ellers blir du ikke gammel her inne.»

Malthe var totalt forvirret. Han likte ikke når ting ble gjort om på eller skjedde for fort. Han ville hogge mannen nå med en gang, det var planen, men da rakk jo ikke Kaninpikken å prate med vokteren som hadde ordnet hele greia, så hva nå?

«Men da må jeg vel vente med å gjøre det?»

Kaninpikken nikket først til Malthe, og så med et skjevt smil til politimannen som ble eskortert forbi dem bort til celle 437.

